Ylen A-studion Talk -ohjelmassa keskusteltiin eilen nuorten miesten joutilaisuudesta ja työllisyystilanteesta. Ohjelmassa 19-vuotias vailla työtä ja opiskelupaikkaa mutta tukitöissä oleva Kosma Sahlman arvioi, että nykyään työnhaku on vaikeaa ja myös sitoutumispelko voi vaikeuttaa oman alan löytämistä.

Kansanedustaja Susanna Koski (kok.) huomautti, että Suomessa on myös avoimia työpaikkoja. Suomessa on paljon työttömiä, mutta myös avoimia työpaikkoja.

– Tässä tuli esiin, että on paljon tekemättömiä töitä edelleen. On erikoista, että mä en kuitenkaan tiedä yhtäkään työtä, jossa on oikeasti todellinen tarve. Oletan, että se on sitten mun vika, etten ole etsinyt, mutta se voi olla, että mulle ei myöskään ole suoraan kerrottu, mitä mä voin lähteä tekemään, Sahlman sanoi.

Koskea pyydetiin tarkentamaan lausuntoaan.

– Missä tahansa liikkuu ja katsoo ympärilleen, voi nähdä tekemätöntä työtä jota joku voisi tehdä, Koski sanoi.

Kun häneltä kysyttiin, mitä työtä esimerkiksi, hän tarkensi:

– Riittää kun istuu autoon tai junaan ja katselee metsää, niin siellä on aika paljon sellaista työtä.

– Ai risusavottaako? heitti keskustelussa mukana ollut SDP:n kansanedustaja ja ex-työministeri Lauri Ihalainen.

Koski totesi, ettei tarkoittanut risusavottaa, vaan metsänhoitoa.

– Ehkä on kohtuutonta joissain tilanteissa odottaa, että nuoret itse oivaltaisivat tämän [mitä työtä voisi tehdä], siinä olet oikeassa, Koski totesi Sahlmanille.

Neljäs ohjelman keskustelija, yrittäjä Sirpa Kilpeläinen vahvisti Sahlmanin havainnon siitä, että työnhaku on vaikeutunut.

– Nuoria pitäisi enemmän valmentaa siihen. Työtä haetaan paljon muualta kuin TE-toimistosta, hän sanoi.

Sahlman toivoi myös, että kouluissa opetettaisiin CV:n tekoa.